L'Abée-Lund: - Det var en god VM-søknad
Det så tidlig ut til at Ole Einar Bjørndalen var det norske håpet i sprinten i Anterselva, men med en bom på den siste skytingen ble det ingen topplassering for den norske veteranen. Men fra startnummer 85 imponerte Henrik L'Abée-Lund med to fulle hus. Langrennsfarten var riktignok ikke på topp, men det var nok til å bli beste nordmann. L'Abee Lund gikk i mål til en sjetteplass. - Det var en god VM-søknad. Det er seks utøvere som skal til Finland, og jeg håper å være en av dem, sier L´Abée-Lund.I dag viste han at han trives i mellomhøyden her i Anterselva. - Det er vondt i høyden, men kroppen fungerer rimelig bra. Jeg trives i høyden. Jeg har to pallplasseringer i verdenscupen, den ene er fra Sotsji og den andre kom her i fjor. Det er høyden som gjelder. På sprinten her i fjor var han også beste nordmann med sin 10. plass. - Og da endte jeg på 3. plass på jaktstarten, så det lover godt. Jeg gleder meg, sier L´Abée-Lund. Men i dag var det ingen som kunne gjøre noe med tyske Simen Schempp. Tyskeren skjøt feilfritt og gikk et forrykende langrenn - akkurat som i fjor. Schempp vant 14 sekunder foran Evgeniy Garanichev og 20,1 sekunder foran Jakov Fak. Bjørndalen var 43,2 sekunder bak vinneren på en åttendeplass. - Jeg har ikke truffet 100 prosent på formen, men jeg er veldig nær, sier Bjørndalen. - Det var tungt å gå i dag med sug i snøen, men jeg har bra kontroll på skytingen. Jeg tipper at den ene bommen (på stående) var veldig nær.Emil Hegle Svendsen (28. plass), Johannes Thingnes Bø (31. plass) og Tarjei Bø (46.plass) skjøt seg bort med henholdsvis to og tre strafferunder hver. Både Alexander Os skjøt begge godt, men langrennsfarten var ikke god nok og han endte på en 24. plass. - Det kunne vært bedre, men jeg er ikke i min beste form, erkjenner Emil Hegle Svendsen overfor VG etter den skuffende 28.-plassen. - Det går litt opp og ned gjennom en sesong. Man kan ikke være med å kjempe i toppen hele tiden, men at jeg skulle være så langt unna var litt overraskende, fastslår han.
Mens de norske håpene en etter en skjøt seg bort, kom sørget Henrik L'Abée-Lund for en liten norsk opptur i Anterselva.